‘Manomi da Rijiya’
By Amina Abdullahi. | Publish Date: Jun 16 2018 12:37PM
Assalamu alaikum Manyan gobe, tare da fatan ana lafiya. A yau na kawo muku labarin ‘Manomi da rijiya’. Labarin ya kunshi yadda ilimi ke kubutar da mutum daga azzalumai. A sha karatu lafiya.
Akwai wani Manomi da ke fama da matsalar ruwa kuma ya lura idan har bai samar da ruwa a gonarsa ba, shukar da ya yi za ta lalace sai ya yanke shawarar sayan wata rijiya daga wajen makwabcinsa da ke kusa da gonarsa.
Makwabcin nasa da yake azzalumi ne, a lokacin Manomi ya je dibar riwa a rijiyar sai ya ce wa manomin kada ya kuskura ya dibar masa ruwa daga rijiya, don shi rijiyar kawai ya sayar masa ba tare da ruwan da ke ciki ba.
Wannan abu ya batawa manomi rai kuma ya rasa yadda zai yi sai ya kai kararsa wajen wani Sarki mai ilimi da fasaha.
Sarki ya sa aka kira masa mai rijiyar kuma ya nemi jin dalilin da ya hana manomi dibar ruwa bayan ya riga ya biya kudi. Mai rijiya yasake fadin cewa shi fa rijiyar ya sayar ba ruwan da ke ciki ba.
Sai Sarki ya yi murmushi ya ce da mai rijiyar da ya debe ruwansa daga cikin rijiyar tun da ya riga ya sayar da rijiyar ko ya sanya Dogarai su hukunta shi.
Mai rijiya na jin haka sai ya fadi yana neman gafara bisa abin da ya aikata.
Tare da fatan Manyan gobe za su zama masu ilimi wajen fitar da kansu daga shiga cikin matsaloli kamar wannan Sarkin.